Video: Vis val uit die lug, tref motorSkermgreep uit die video Bisarre beeldmateriaal uit Virginië in die VSA wys hoe ŉ vis uit die lug val en ŉ geparkeerde motor tref. Die huis in Virginia Beach se veiligheidskamera het die voorval op film vasgevang en duisende kykers krap kop oor wat gebeur het. Die huiseienaar, Carlos Maldonado, het aan ViralHog gesê bure het hom in kennis gestel dat ŉ vis op sy kar geval het, maar hy wou hulle aanvanklik nie glo nie. Dis eers toe die gesin die beeldmateriaal nagaan dat hulle besef ŉ vis het inderdaad uit die lug geval. “Bure het gesê dit het soos ŉ geweerskoot geklink. Hulle het kom ondersoek instel en toe die vis gesien en aan ons deur kom klop. Ek kon nie glo dat ŉ vis uit die lug geval het nie,” het hy gesê. Een kyker het onderaan die video op YouTube gesê iemand het vermoedelik die vis van êrens af gegooi. Ander bespiegel dit is dalk ŉ vis wat uit ŉ voël se kloue geval het. “As mens mooi kyk aan die begin van die video dan lyk dit of ŉ voël oorvlieg,” het die kyker bygevoeg.